Sjór gekk yfir götuna við JL húsið úti á Granda.vísir / vilhelm „ Það sem af er degi hafa björgunarsveitir á landinu öllu sinnt rúmlega tvö hundruð verkefnum og þetta er allt frá því að vera þessi hefðbundnu foktjón , sem er þá fok sérstaklega á klæðningum á húsum , þakplötum og veggklæðningu og svo fok á lausamunum , “ sagði Davíð Már Bjarnason , upplýsingafulltrúi Landsbjargar í samtali við fréttastofu Vísis . Hann sagði að útköll hafi tekið kipp í kring um sjö á höfuðborgarsvæðinu en um þrjátíu aðstoðarbeiðnir hafi borist á höfuðborgarsvæðinu . Stórar girðingaplötur fóru að fjúka við byggingasvæði á austurbakkanum við Hörpu fyrr í kvöld og vildi það svo vel til að iðnaðarmenn voru að störfum í húsinu og náðu þeir að binda niður plöturnar ásamt björgunarsveitafólki sem var mætt á svæðið . vísir / vilhelm Þá hefur hópur björgunarsveitafólks nýlokið störfum á Boðagranda í Reykjavík en tilkynning barst um brotnar rúður , að þakplötur og húsaklæðningar hafi fokið og bílar skemmst . Davíð sagði að nokkrir björgunarsveitahópar hafi mætt á staðinn , þar hafi verið erfiðar aðstæður en sjórinn hafi gengið yfir götuna . „ Það var einhver veggklæðning sem hafði farið að fjúka af einu húsi sem virðist hafa skemmt út frá sér . Það voru einhverjar tilkynningar um brotna glugga og skemmdir á handriðum , “ bætti Davíð við . Á Suðurnesjunum fór að bæta í veður á fimmta tímanum og þó nokkur verkefni hafa komið upp . „ Það eru rúmlega fjörutíu aðstoðarbeiðnir sem hafa borist þar , það er aðallega fok á lausamunum , húsaklæðningu og grindverkum . Mér skilst að það hafi verið það mikill vindur á Suðurnesjunum að það hafi verið varhugavert að vera á svæðinu . “ Fólk hefur lítið verið á ferðinni . vísir / vilhelm Ekki hafa borist neinar tilkynningar enn sem komið er að björgunarsveitarfólk hafi slasast við störf sín og enn hafa ekki orðið nein slys á fólki . Þá sagði Davíð það hafa skipt sköpum að fólk hafi farið að tilmælum viðbragðsaðila og haldið sig inni . „ Eins og maður sér á götum Reykjavíkurborgar núna þá eru mjög fáir á ferðinni og ég held að við verðum að taka það úr því að fólk er augljóslega að fara að þessum fyrirmælum , þau hafa náð til fólks og það eru miklu færri á ferðinni . Atvinnulífið og ríkið hefur örugglega lagt sitt lóð á vogarskálarnar í því með því að stytta vinnudaginn á einhverjum stofnunum og vinnustöðum , “ sagði Davíð . „ Það er augljóst að áhrifin hefðu getað orðið meiri af þessu veðri ef fleira fólk hefði verið á ferðinni . Það er nokkuð kýrskýrt að það er hætta sem stafar af því að vera á ferðinni þegar hlutir , klæðningar og lausamunir , byrja að fjúka . “ Hann sagði ástandið hafa verið erfiðast á norðanverðu landinu um miðjan daginn og rafmagnsleysið hafi bætt gráu ofan á svart . „ Að öðru leiti hefur þetta gengið nokkuð vel í dag enda var þetta mjög vel undirbúið . Því ber að fagna að allir hafi tekið mark á tilmælum sem hafa borist úr öllum áttum . “